Sündmus: Tartu KEVEK-i 2021.a. lahtised talvised sisemeistrivõistlused.

Aeg ja koht: 4.detsember 2021, Tartu Ülikooli sisekergejõustikuhall, algus kell 11.00 lõpp 15.15.

Osavõtjad:

Naised vanuses 35+ kuni 80+ kokku osales võistlustel 31 naist Eestist, Lätist ja Leedust.

Mehed vanuses 35+ kuni 80+ kokku osales 55 meest Eestist, Lätist, Leedust ja Soomest. Kahjuks jäid võistlejad saabumata nii Venemaalt kui ka Kazahstanist ning Valgevenest. Olukord hetkel maailmas on nagu on, igal rindel. Rahutu. Ärev ja haigustest puretud. KEVEKi sportlasi osales kokku 16 - 9 naist ja 7 meest. Ka siin oli koroona viirus oma kindla pitseri vajutanud ning sügava jälje jätnud.

Lisaks võistlesid veel väljaspool arvestust mitmed Eesti tuntud jooksumehed ja jooksunaised, samuti ka mõned tänased noorsportlased.

Kogu võistluste protokoll nähtaval Tartu Kalevi ja Tartu KEVEK-i kodulehel.

Nimekamad neist Eesti rekordiomanik 300m jooksus Marielle Kleemeier, Deniss Šalkauskas, juunior Uku Renek Kronbergs, Võistlustel joosti ja hüpati ning tõugati mitmeid uusi rahvusvahelisi, rahvuslikke, isiklikke kui ka TÜ sisestaadioni rekordeid. Väljapool arvestust võistelnutest õnnestuski Deniss Šalkauskasel 800m jooksus joosta uus TÜ Spordihalli siserekord. Uueks tähiseks teistele jooksjatele on nüüdseks selline aeg nagu 1.50,84. Seni oli rekord kuulunud Ukraina jooksja Oleg Lobanovi nimele ajaga 1.51,54 aastast 2009. Eesti rekordist lahutab Denissi veel 1,51 sekundit ehk tubli tosin meetrit. Kaks uut rekordit sündis sellest samast jooksust veelgi. Tartu oma noormees Uku Renek Kronbergs püstitas uued Eesti siserekordid nii U20 kui ka U18 klassis, saades jooksu ajaks 1.52,86. Olgu lisatud, et mõlemad varasemad rekordid kuulsid sama jooksu tänasele võitjale Deniss Šalkauskasele, tema rekordajad vastavalt toona siis U20 1.53,50 ja U18 klassis 1.55,35. Nii sai teatepulk sümboolselt selles ühises jooksus Denissilt Uku Renekile üle antud. Tänane U23 Eesti 800m rekord on aga juba sellisest klassist nagu 1.50,03 ja joostud aastal 1982 sellise jooksja poolt, nagu on seda tänane tunnustatud kergejõustikutreener Taivo Mägi. Denissil jäigi see aeg kättesaamatuks, sest äsja täitus temal just äsja 1. detsembril nimelt 23-aastat. Palju õnne! Teda jääb juba ootama aga teine Mägi - Raivo Mägi tähis aastast 1987, milleks on aeg 1.49,33. Uku Renekil on aga kõik veel ees. Palju edu ja sihikindlust teile mõlemale veelkord. Edu!

Nüüd aga seeniorsportlaste tegemistest sellel võistlusel.

Kavas olnud võistlusalad:

Naised - 60m tj, 60m, 200m, 800m, 3000m, kaugushüpe, kolmikhüpe, kõrgushüpe, kuulitõuge.

Mehed - 60m tj, 60m, 200m, 800m, 3000m, kõrgushüpe, teivashüpe, kaugushüpe, kuulitõuge. Lisa alana oli kavas veel 4x200m teatejooksud nii meestele kui naistele. Osales 3 meeste (2 Eestist ja Leedust) ja 1 Leedu naiste võistkond.

Meestest oli sedakorda kõige eakamaks sportlaseks Jõgeva kandi mees ning sellest aastast ka Tartu KEVEKi liige Juhan Tennasilm, kel vanust tänase seisuga küll 81 aastat aga tulemuste järgi võiks teda julgelt kümmekond aastat nooremaks pidada. Maailma 2020 aasta veteranide edetabelis juhtis Juhan nii 100m jooksu kui ka kaugushüpet, vastavalt 15,31 sekundi ja täpselt 4.00 meetriga. Selle võistluse lõppedes kannab peatselt Juhan Tennasilm aga tiitlit sisemaailmarekordi kaasomanik M80+ vanuseklassis tulemusega 4.09 (koos Robert Hewitt’iga USA-st) ning Euroopa siserekordi omaniku tiitlit (senine rekord kuulus sakslasele Hans Hoffmanile, mis oli püstitatud 15.03.2006 Linzis, Austrias). Vägev saavutus ja väga võimas tulemus. WMA koefitsientide alusel ümberarvestatuna oli Juhani tulemuseks koguni 8.61, millega ta edestas teisekoha võitjat Uno Niinsalu rohkem kui meetriga! Lisaks kaugushüppele võitis Juhan Tennasilm ka meeste kolmikhüppe tulemusega 8.16, (koef tulemus 16.86), mis tänavuses maailma edetabeli esimese koha tulemus nagu ka kaugushüppes. Kolmanda koha võitis Juhan Tennasilm 60m jooksus, jagades seda Leedu sM35 klassi sprinteri Mantas Semtšenkoga (koef. aeg 6,92) olles nõnda edukaim meessportlane nendel võistlustel kahe esikoha ja lisaks veel kolmanda kohaga. Olgu lisatud, et kohe mööduval 2021 aastal tunnistati Juhan Tennasilm ka parimaks meheks seeniorkergejõustiklaste hulgas. Palju, palju jõudu, õnne ja tervist edaspidisekski! Oled meile kõigile vahetus konkurentsis elavaks eeskujuks!

Kahekordseks võitjaks tuli ka meie hõimukaaslane Paavo Reilson, kes nendel ja ka varasematel võistlustel esindab küll meie põhjanaabreid, olles nii ainus julge Soome esindaja, kes piirangute kiuste julges osaleda nendel võistlustel. Kui 2019 aastal õnnestus Paavol tulla esmakordselt võitjaks 200m jooksus, siis nüüd esikohad tulid nii lühikeses sprindis ja 200m jooksus. Kui veel 2019 aastal õnnestus mul edestada Paavot 60m jooksus 0,02 sekundiga heitluses kolmandale kohale, siis sedakorda oli Paavo revanš talle eriti magus. Toona neljas koht asendus võidukarikaga. Ja seekordne võit tuli tervelt 0,10 sekundilise eduga. Olgu siinkohal mainitud, et nõnda õnnestus Paavol korrata samadel võistlustel 2019 aastal õe Piret Granovskaja saavutust, kes toona võitis samuti esikohad nii 60m kui ka 200m jooksus. Paavo tänasetel saavutustel ongi oluline roll tema õel Piretil, kes aastaid tagasi andis talle olulise süsti spordipisiku näol. Spordigeenid omastkäest võtta! Sellest suurt innustust saades on tänane seis selline, kus Paavo ilmumine võistluspaika võtab nii mõnelgi tuju ära. Minul veel mitte. Loodan juba järgmisel 2022 aasta võistlustel uue lahingu koos Andrus Mutliga, kes nendel võistlustel peaasjalikult tegeles ürituse korraldusliku poole õnnestumise tagamisega, Paavole anda. Ning kindlasti ootame me kõik Piret sind juba ammu tagasi jooksuradadele. Selge, et see pole alati nii lihtne ja iseenesest mõistetav, aga me tunneme sinust suurt puudust.

Kõige enim medaleid meestearvestuses, tervelt neli, võitis aga minu suvine konkurent Balti meistrivõistlustel M60 200m jooksus ja 2019. aasta veteranide M55 Euroopa meister 10-võistluses, Leedu esindaja Vytautas Zaniauskas, kes võitiski esikoha 60m tõkkejooksus, teise koha saavutas 200m jooksus ja kuulitõukes ning kolmanda koha kaugushüppes. Tõeline võitleja ja edukas mitmevõistleja ka üksikutel aladel. Kindlasti tulnuks Vytautasele lisa ka kõrgushüppes ja 60m jooksus aga paraku igasse sektorisse alati ei jõuagi, kui tegu pole just 10-võistluse endaga. Ühelt poolt tegi põlv talle veidi häda ja ka võistluste tihe ajakava seadis omad raamid. Tõeline spordimees! Palju õnne Vytautas ja kohtume sinuga juba Portugalis, Bragas veebruaris Euroopa sisemeistrivõistlustel, loomulikult kui tervis võimaldab ja koroona laseb võistlustel toimuda. 2020 aastal sealsamas Portugalis, Bragas paraku ei lasknud. Võistlused lükkusid edasi uude aastasse.

Naistest tuli ainsaks kahekordseks võitjaks ja teenis 200 euro väärtuses Sportlandi kinkekaarte Mari Piir Rae vallast, kes võitis paraja eduga kaasvõistlejate ees nii 60 m tõkkejooksu kui ka puhta 60 m sprindijooksu. Viimases jooksus jäi lõpuks edu küll vaid 0,08 sekundit teisena lõpetanud Epp Lorentsi ees, kes omakorda võitis aga naiste kaugushüppe, edestades kaasvõistlejaid seal ca poole meetri jagu.

Kolm korda tõusis pjedestaalile naiste arvestuses ka Edita Valiuliene Leedust Šiualiaist, teised kohad tulid nii kaugushüppes kui ka 60 m tõkkejooksus, kolmanda kohaga tuli leppida kuulitõukes, milles võitjaks tuli naiste vanim osavõtja Marta Adamsone Lätist, kelle võidutulemuseks kanti protokolli koguni selline WMA koefitsientide alusel arvutatud tulemus nagu on seda 27 meetrit ja 24 sentimeetrit! Uskumatu tulemus. Kontrollisin kalkulaatoril üle, viga pole, tõesti tulemus nagu rohkem kettaheite tulemuse moodi! Tegelik heiteseeria oli 8.58, 8.75 ja 8.68. Olgu lisatud, et selle vanuseklassi maailmarekord on koguni 10 meetrit ja 44 sentimeetrit. Naiste kuulitõuge oli ka üks neist aladest kus pjedestaalil vaid külalissportlased. Teise koha võitis Genovaite Kazlauskiene Leedust. Ka kolmikhüppes ja kõrgushüppes läksid kõik auhinnalised kohad Eestist väljapoole.

Väga edukas oli ka Tartu Keveki selle aasta komeet jooksurajal Klaarika Eksi. Esikoht tuli sedakorda 200m jooksus, kolmas koht 60m jooksus ning neljanda kohaga tuli leppida vaid kõrgushüppes. Kindlasti tulnuks lisa ka kaugushüppes ja 800m jooksus aga nagu juba eespool mainitud sai, ajakava piisavalt tihe, igale poole ei jõua isegi nii kiire sportlane nagu seda on täna Klaarika Eksi. Tundub, et juba lähiajal oleme saanud suurepärase mitmevõistleja, sest teades ja tundes Klaarikat, on tal paras varu igal alal veel kindlalt olemas. Ka jooksudes pole Klaarika oma viimast sõna öelnud. Uuel aastal uus vanuseklass. Uued saavutused ootamas ja miks mitte ka mõni uus Eesti rekord kukkumas. Edu sulle, oled tõeline rakett jooksurajal, et mitte öelda tõeline püss poodiumil!!

Uue Eesti rekordi püstitas 200m jooksus N55 klassis väsimatu Ingrit Ernits ajaga 32,62, ületades selle aasta parimaks naissportlaseks tunnistatud Kersti Lepiku Ventspilsis Balti MV-tel 22.08 joostud aja 33,14 (tuul +1,9 m/s) 0,52 sekundiga. Seega püsis Kersti Lepiku rekord pisut rohkem kui neli kuud. Sellega lisandus 2021 rekordiparandajate nimistusse lisaks Jekaterina Patjuki ja Kersti Lepikule ka Ingrit Ernits. 60 m jooksus saadud aeg 9,90 on samuti Eesti uus tipptulemuse kordamine (60 m jooksus fikseeritakse tipptulemused, mitte rekordid). Senine tipptulemus 9,90 kuulus märtsist 2020 samuti Kersti Lepiku nimele. Jääme suve ootama ja palju põnevaid omavahelisi heitlusi ja mõõduvõtte uude aastasse.

Kui varasematel aastatel oli just 200m jooks ala kus auhinnalised kohad suures jaos koju jäeti (2017 esikolmik Mutli, Tennasilm, Randaru; 2018 esikolmik Mutli, Zhumadilov, Randaru; 2019 esikolmik Reilson, Mutli, Randaru), siis sedakorda polnud pjedestaalil mitte ainsamatki ei Keveki ega Eesti jooksjat. Esikoht läks Soome Paavole, teine koht Leetu Vytautasele ja kolmanda koha võitis hea sõber Lätist Guntis Grantins Ljepajast, Lätist, kelle õnnestus vaid 0,02 sekundiga edestada Jevgenij Kirilenkot Leedust. Parima eestlasena lõpetas seekord alles seitsmenda kohaga 200 m jooksus Kuldar Tamm, meie teatejooksude Grand Runner! Ülejäänud kaasmaalased järgnemas kuni nimekirja lõpuni välja. Loodetavasti juba 2022 aasta võistlusel saab taaskord ka selles vallas miskit ette võetud! Paavo Reilson hoia alt, kergelt järgmised võidud ei saa sul tulema!

4 x 200m teatejooksudes joosti kindlasti uus M35 vanuseklassi rekord ja ka kõigi aegade sama vanuseklassi teine tulemus. Põhjus lihtne, kunagi varem pole M35 vanuseklassis seda teatejooksu joostud. Paraku tuleb samas tõdeda, et mõlema Eesti võistkonna ajad jäid aga kaugele senisest M40 vanuseklassi rekordiajast, mis on nii kõva aeg nagu 1.40,95 ja pärineb aastast 2015. Tänaste M35 kahe võistkonna ajad olid vastavalt 1.45,16 ja 1.48,25. Arenguruumi oi-oi kui palju. Rekordiraamatusse lähevad kirja aga Allar Elerand, Kuldar Tamm, Andrus Mutli ja Karl Lumi. Karl Lumi tuli ka võitjaks ka kõrgushüppes, kus tal õnnestus 3 sentimeetriga edestada Valeri Fedjušinit ning 10 sentimeetriga Viktor Koemetsa.

Valeri Fedjušin sai nendel võistlustel ka teise koha ja seda oma lemmikalal kolmikhüppes selle hooaja parima tulemusega 11.29 (koefitsiendi tulemus 16.07). Kaugushüppes tuli leppida samuti selle hooaja parima tulemuse 4.93ga alles viienda kohaga. Sedavõrd tugev oli konkurents tänavustel võistlustel. Koefitsientide alusel koguni 6 meest ületasid 7 meetri joone ja maailmarekordi kordaja ning Euroopa rekordi püstitaja Juha Tennasilm ületas koguni 8.50 joone.

Medaliarvestuses sai Eesti kokku 12 esimest kohta, 10 teist kohta ja 11 kolmandat kohta, millest omakorda KEVEKi liikmete panus oli 4 esimest, 3 teist ja 6 kolmandat kohta. Leedu sportlased võitsid 2 esikohta, 7 teist kohta ja 4 kolmandat. Läti vastavalt 3, 2 ja 4.

Kahel naiste alal 200m ja 3000m jooksus said KEVEKi esindajad kolmikvõidu. 200m jooksu esikolmik oli Klaarika Eksi, Ingrit Ernits ja Erge Viiklaid ning 3000m jooksus Esmeralda Lille, Ingrid Lindenberg ja Siiri Pilt. Ingridile ka kolmas koht 800m jooksus. KEVEKi naised olid seekord tublimad kui mehed jättes koju 2 esimest, 2 teist ja tervelt 5 kolmandat kohta. Meeste panus 2, 1 ja 1.

Selline oli seekordne mõõduvõtt numbrites ja jutuna, nii koroona kui kaasvõistlejatega.

Soovin omaltpoolt kõigile rahulikku jõuluaega ning mööduva aasta viimast kuud koroonavaba kuuna isiklikus plaanis ning jõudu, sitkust ja visadust kõigile ikka ka edaspidisekski! Paljudega kohtume me juba 11. detsembril Eestimaa Moosi ja Ketšupi pealinnas Põltsamaal, kus toimub EKVA selle aasta suurim koosistumine, mille jooksul valitakse uuesti president, kinnitatakse uus juhatuse koosseis, vaadatakse tagasi tehtule ning seatakse uusi sihte ja eesmärke edaspidiseks ning i peetakse tänusõnadega meeles 2021 parimaid sportlasi. Kogu info kjveteranid.ee info alajaotuses.

PARIM MEES 2021 JUHAN TENNASILM

PARIM NAINE 2021 KERSTI LEPIK

PARIM HEITJA 2021 HENN PÄRN

PARIM JOOKSJA 2021 ÜLO RANDARU

PARIM HÜPPAJA 2021 JÜRGEN LAMP

MITMEKÜLGSEIM SPORTLANE 2021 ANDRUS MUTLI

Kogu info nii vanuseklasside kui ka 2021 uute Eesti rekordite statistika kohta kjveteranid.ee/võistlused ja juhendid alajaotuses.

Kena pildimaterjali eest suured tänud hulgaliste fotograafidele.

Tänud siinkohal ka kõigile korraldajatele ja sponsoritele, kelleta seda võistlust sellisel kujul ju poleks – täname kogu tiimi eesotsas kõike jõudva Andrus Mutli ja teda toetavat meeskonda Reeta Partsi ja Aivar Pere kindlakäelise tegutsemise eest! Tänud kõigile vabatahtlikele (Ahto Päri ja tema tiim) abimeestele ja muidugi Enn Lilienthalile professionaalse tegutsemise eest jooksjate määrustepäraselt ja õigeaegselt pauguga teele saatmise puhul. Samuti Rakverest kohale tulnud proffide ajavõtu meeskond. Ilma teieta ei taha ega oska me siin Tartus võisteldagi. Aitähh! Pimm pomm põmm – Hurraaa!!! Head vana-aasta lõppu kõigile! Olge terved! Tehke trenni!

Citius! Altius! Fortius!